
ŠAKIŲ RAJONO SAVIVALDYBĖS  TARYBA

SPRENDIMAS

DĖL LEIDIMŲ LAIDOTI IŠDAVIMO, LAIDOJIMO BEI  KAPINIŲ LANKYMO  SAVIVALDYBĖS TERITORIJOJE TAISYKLIŲ IR LEIDIMO LAIDOTI NEPRIŽIŪRIMOSE KAPAVIETĖSE SAVIVALDYBĖS TERITORIJOJE IŠDAVIMO  TVARKOS APRAŠO TVIRTINIMO
2009 m. birželio 25 d. Nr. T-242
Šakiai



Savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr. 113-4290) 16 str. 2 d. 36 p., 18 str. 1 d. ir  Vyriausybės  2008 m. lapkričio 19 d.  nutarimu  Nr.1207  „Dėl Lietuvos Respublikos žmonių palaikų laidojimo įstatymo įgyvendinamųjų tesės  aktų patvirtinimo“ (Žin., 2008, Nr. 137-5411), n u s p r e n d ž i a:


1. Patvirtinti Leidimų laidoti išdavimo, laidojimo bei kapinių lankymo  savivaldybės teritorijoje taisykles (pridedama).



2. Patvirtinti Leidimo laidoti neprižiūrimose kapavietėse savivaldybės teritorijoje išdavimo tvarkos aprašą (pridedama).


3. Pripažinti netekusiu galios savivaldybės tarybos  2006 m. lapkričio 9 d. sprendimą . „Dėl Laidojimo ir kapinių lankymo rajono savivaldybės teritorijoje tvarkos“ Nr. 331

4. Skelbti sprendimą vietos spaudoje.

Meras


             


Juozas Bertašius





PATVIRTINTA






Šakių rajono savivaldybės tarybos






2009 m. birželio 26 d. sprendimu  Nr. T-242
                                                                                                                                   

 

LEIDIMŲ LAIDOTI IŠDAVIMO BEI LAIDOJIMO, KAPINIŲ LANKYMO ŠAKIŲ RAJONO SAVIVALDYBĖS TERITORIJOJE TAISYKLĖS

I . BENDROSIOS NUOSTATOS

 

            1. Leidimų laidoti išdavimo bei laidojimo, kapinių lankymo Šakių rajono savivaldybės teritorijoje taisyklės (toliau - Taisyklės) reglamentuoja leidimų laidoti išdavimą bei laidojimo ir kapinių lankymo Šakių rajono savivaldybės teritorijoje tvarką.

            2. Šakių rajono savivaldybės struktūrinių teritorinių padalinių -seniūnijų (toliau tekste seniūnijų) seniūnai šiose taisyklėse nurodytą veiklą organizuoja vadovaudamiesi Lietuvos Respublikos Vyriausybės 2008 m. lapkričio 19 d. nutarimu Nr.1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“ (Žin., 2008, Nr. 137-5411) patvirtintomis Kapinių tvarkymo taisyklėmis, Leidimo laidoti neprižiūrimose kapavietėse išdavimo tvarkos aprašu, Visuomenės ir kapinėse palaidotų asmenų artimųjų giminaičių informavimo apie kapinių panaikinimą tvarkos aprašu, Kapinių prižiūrėtojo kaupiamų duomenų tvarkymo sąlygų aprašu, Kapinių priežiūros organizavimo tvarkos aprašu ir šiomis Taisyklėmis.

            3.  Šiose Taisyklėse vartojamos sąvokos atitinka Lietuvos Respublikos Vyriausybės 2008 m. lapkričio 19 d. nutarimu Nr. 1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“ (Žin., 2008, Nr. 137-5411) patvirtintose Kapinių tvarkymo taisyklėse vartojamas sąvokas.

            4. Šių taisyklių nuostatos taikomos tiek, kiek šių teisinių santykių nereglamentuoja Lietuvos Respublikos įstatymai arba kiti teisės aktai.

            5. Už šių taisyklių įgyvendinimą atsako Šakių rajono savivaldybės administracijos seniūnijų seniūnai.

 
II. LEIDIMO LAIDOTI IŠDAVIMAS

 

6. Šakių rajono savivaldybės seniūnijose rašytinius leidimus laidoti pagal Lietuvos Respublikos Vyriausybės 2008 m. lapkričio 19 d. nutarimu Nr.1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“ (Žin., 2008, Nr. 137-5411) patvirtintų Kapinių tvarkymo taisyklių priedą Nr. 1 išduoda  seniūnai.


7. Leidimai laidoti darbo dienomis išduodami nuo 8 val. iki 17 val., o poilsio dienomis ir po darbo - pagal seniūnijose bei prie kapinių  esančiose informacijos lentose,  taip pat  savivaldybės interneto svetainėje skelbiamą informaciją.


8. Leidimas laidoti išduodamas mirusiojo giminaičiams, sutuoktiniui (-ei) ar kitam laidojimą organizuojančiam asmeniui, pateikusiam rašytinį prašymą ir mirties liudijimą.


9. Leidimai laidoti išduodami nemokamai.

 
III. MIRUSIŲJŲ  LAIDOJIMAS

 

            10. Laidoti leidžiama ne anksčiau, kaip praėjus 24 val. po mirties.

            11. Laidoti mirusiuosius leidžiama kiekvieną dieną nuo 10 val. iki 17 val.
            12. Palaikams palaidoti skiriama nustatyto ploto kapavietė: vienam kapui – 3,75 kv. metro (1,5х2,5),  keliems kapams (šeimos kapavietė) – 7 kv. metrai (2,8х2,5) arba kitokio dydžio pagal kapinių planą.

            13. Veikiančiose kapinėse kapavietės skiriamos pagal kapinių planą eilės tvarka. Kapo duobės gylis turi būti ne mažesnis kaip 2 metrai. Palaidojus, kapavietėje įrengiamas kapo vietą žymintis laikinas ženklas, kuriame nurodomas mirusiojo vardas, pavardė, gimimo ir mirties datos. Pakartotinai laidoti tame pačiame kape galima ne anksčiau kaip po 25 metų.

            14. Naujas kapas riboto laidojimo ir veikiančiose kapinėse esamoje kapavietėje gali būti formuojamas tik tuo atveju, jeigu kapavietė turi aiškiai suformuotas ribas. Formuojant naują kapą esamoje kapavietėje arba laidojant kape pakartotinai, kapavietės ribos gali būti pakeistos tik kapinių prižiūrėtojui (suderinus su seniūnu) leidus ir jeigu toks pakeitimas galimas pagal kapinių planą.      

            15. Neveikiančiose kapinėse mirusiųjų palaikai nelaidojami.

 

IV. KAPINIŲ LANKYMAS

 

            16. Kapinės lankomos visais metų laikais šviesiu paros metu. Lapkričio 1 d. (Visų šventų dieną) ir lapkričio 2 d. (Vėlinių dieną) lankymo laikas neribojamas.
V. KAPINĖSE DRAUDŽIAMA

 17. Negalima  kapinėse vedžioti šunų ir kitų gyvūnų.

             18. Važinėti bet kokiu transportu (išskyrus specialųjį) be kapinių prižiūrėtojo leidimo.

             19. Be kapines prižiūrinčios seniūnijos ir kapinių prižiūrėtojo žinios išvežti, remontuoti kapų statinius, sodinti arba persodinti medžius, juos genėti arba naikinti.

             20. Būti ne lankymo metu, šiukšlinti, mindžioti veją ir gėlynus, laužyti medžius ir krūmus, skinti ar imti gėles, gadinti kapinių ir kapų statinius, išmesti šiukšles ne tam skirtose vietose.

VI. BAIGIAMOSIOS NUOSTATOS

            

            21. Savivaldybės tarybai paskyrus kitus asmenis atsakingus už leidimų laidoti išdavimą Šakių rajono savivaldybės teritorijoje, už tai buvę atsakingi asmenys pagal  perdavimo ir priėmimo aktą perduoda visus dokumentus, susijusius su leidimų laidoti išdavimu.

            22. Kapinių teritorijų tvarkymą ir priežiūrą organizuoja savivaldybės administracijos struktūriniai padaliniai - seniūnijos pagal šias Taisykles.

            23. Kitus klausimus nenumatytus Lietuvos Respublikos Vyriausybės 2008 m. lapkričio 19 d. nutarimu Nr.1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“ (Žin., 2008, Nr. 137-5411) patvirtintomis Kapinių tvarkymo taisyklėmis, Leidimo laidoti neprižiūrimose kapavietėse išdavimo tvarkos aprašu, Visuomenės ir kapinėse palaidotų asmenų artimųjų giminaičių informavimo apie kapinių panaikinimą tvarkos aprašu, Kapinių prižiūrėtojo kaupiamų duomenų tvarkymo sąlygų aprašu, Kapinių priežiūros organizavimo tvarkos aprašu ir šių Taisyklių kapinių tvarkymo sprendžia savivaldybės administracijos direktorius.

             24. Asmenys, pažeidę šių Taisyklių reikalavimus, atsako įstatymų nustatyta tvarka.

 

____________________


PATVIRTINTA
                                                                                                                                                         

                                                                                      Šakių rajono savivaldybės tarybos

                                                                                      2009 m. birželio 25 d. sprendimu Nr. T-242
LEIDIMO LAIDOTI NEPRIŽIŪRIMOSE KAPAVIETĖSE ŠAKIŲ RAJONO SAVIVALDYBĖS TERITORIJOJE IŠDAVIMO TVARKOS APRAŠAS

I. BENDROSIOS NUOSTATOS

         1. Leidimo laidoti neprižiūrimose kapavietėse tvarkos aprašas (toliau vadinama – aprašas) nustato leidimo laidoti neprižiūrimose kapavietėse išdavimą ir informacijos apie neprižiūrimas kapavietes teikimą.

         2. Šiame apraše vartojama sąvoka „neprižiūrimos kapavietės“ – kapavietės, kurios Kapinių tvarkymo nustatyta tvarka pripažintos neprižiūrimomis.

         Kitos šiame apraše vartojamos sąvokos suprantamos taip, kaip jos apibrėžtos Lietuvos Respublikos žmonių palaikų laidojimo įstatyme (Žin., 2007, Nr. 140-5763) ir Kapinių tvarkymo taisyklėse (toliau vadinama – taisyklės), patvirtintose Lietuvos Respublikos Vyriausybės 2008 m. lapkričio 19 d. nutarimu Nr.1207 (Žin., 2008, Nr. 137-5411).

II. LEIDIMO LAIDOTI NEPRIŽIŪRIMOSE KAPAVIETĖSE IŠDAVIMAS

         3. Rašytinį leidimą laidoti neprižiūrimose kapavietėse išduoda seniūnai. Leidimas laidoti išduodamas pagal taisyklių priede Nr1 nustatytą formą.

         4. Asmuo, kuriam taisyklių nustatyta tvarka suteikta teisė prižiūrėti neprižiūrimą kapavietę, pateikia seniūnui mirties liudijimą ir rašytinį prašymą išduoti leidimą laidoti. Prašyme pažymima, kuriose kapinėse esančioje pripažintoje neprižiūrimoje kapavietėje pageidaujama gauti leidimą, ir nurodomas seniūno sprendimas, suteikęs teisę prižiūrėti neprižiūrimą kapavietę. Leidimas laidoti neprižiūrimoje kapavietėje išduodamas, jeigu pagal taisykles joje galima laidoti. Leidimas laidoti gali būti išduotas praėjus ne mažiau kaip 25 metams po kapo ramybės laikotarpio pabaigos.

         5. Mirus asmeniui, kuriam taisyklių nustatyta tvarka buvo suteikta teisė prižiūrėti neprižiūrimą kapavietę, leidimas jį palaidoti šioje kapavietėje gali būti išduotas laidojančiam asmeniui šiame apraše nustatyta tvarka.

         6. Duomenis apie kapinėse esančias neprižiūrimas kapavietes seniūnui teikia kapinių prižiūrėtojas. Duomenys turi būti pateikti per 5 darbo dienas kapavietę pripažinus neprižiūrima  taisyklėse nustatyta tvarka. Nurodomi šie duomenys: kapavietėje palaidotų asmenų vardai, pavardės, laidojimo datos, žmogaus palaikų paskutinio laidojimo kapavietėje data, nustatytas kapo ramybės laikotarpis, kapavietės matmenys, palaidotų kapavietėje žmonių palaikų skaičius, kapavietės statiniai, jų pastatymo ir rekonstravimo datos.

         7. Neprižiūrimoje kapavietėje laidojant ir ją prižiūrint, turi būti išsaugotas kapo paminklas, jeigu jis yra, ir jame esantys įrašai apie kapavietėje palaidotą(-us) asmenį (-is).

III. BAIGIAMOSIOS NUOSTATOS

         8. Asmenys, pažeidę šio aprašo reikalavimus, atsako įstatymų nustatyta tvarka.
__________________________

